Spotify varsler prisstigninger til sommer

Det kan snart blive dyrere at have adgang til yndlingsmusikken på Spotify. Ifølge avisen Financial Times planlægger streamingtjenesten at hæve priserne i flere europæiske lande – herunder Danmark – allerede fra juni.

Baggrunden for prisstigningerne er et ønske fra musikbranchen om højere abonnementssatser. Branchen har længe peget på, at priserne ikke har fulgt med inflationen og ligger lavere end hos mange andre digitale tjenester.

Hvis planerne bliver ført ud i livet, vil det danske Premium-abonnement stige fra de nuværende 109 kroner til 119 kroner om måneden – en prisstigning på cirka 10 kroner. Ændringerne ventes også at ramme flere lande i Latinamerika, mens USA, der er Spotifys største marked, foreløbig går fri.

For at imødekomme dem, der måtte være utilfredse med stigningerne, vil Spotify samtidig lancere et nyt basisabonnement til den nuværende pris. Det vil stadig give adgang til musik, podcasts og offline-lytning, men ikke til lydbøger. En detalje er dog, at man kun kan skifte til basis én gang – hopper man fra igen, kan man ikke vende tilbage.

Spotify arbejder desuden på at præsentere et nyt “Super Premium”-abonnement, som ifølge Financial Times kan komme til at inkludere blandt andet tidlig adgang til musik, koncertbilletter og mulige partnerskaber med aktører som Apple, Amazon og YouTube.

Selvom Spotify endnu ikke officielt har bekræftet de konkrete prisstigninger, har selskabet meldt ud, at der er “prisopdateringer” på vej. Kunderne vil ifølge Spotify blive orienteret via mail to måneder før, ændringerne træder i kraft.

Læs også: Spotify er blevet dyr leverpostej.

Spotify varsler prisstigninger til sommer