Spotify hæver prisen med op til 240 kroner om året

Spotify har drejet på pris-knappen igen – og det kan mærkes i tegnebogen. Mandag valgte musiktjenesten at hæve prisen, så et Premium-abonnement nu koster 120 kroner mere om året end tidligere.

Værre ser det ud for Duo og Family-abonnementerne, der stiger med hele 240 kroner om året. Her er de nye danske månedspriser:

Premium Individuel: 119 kr. (tidligere 109 kr.).

Premium Student: 65 kr. (tidligere 59 kr.).

Premium Duo: 169 kr. (tidligere 149 kr.).

Premium Family: 199 kr. (tidligere 179 kr.).

På trods af, at Spotify for flere år siden lovede streaming i tabsfri kvalitet, er det ikke det, der ligger til grund for prisstigningerne. Den feature er endnu ikke ankommet. Det er heller ikke fordi, Spotify ønsker at betale mere til musikerne.

Nej, musiktjenesten skriver at prisstigningerne “skal sikre fortsat udvikling af platformen”.

Spotify, der er verdens største musiktjeneste, har tidligere været i skudlinjen for at betale kunstnerne for lidt. Ifølge en rapport fra Duetti faldt Spotifys afregning fra 26,45 kroner per 1.000 streams i 2021 til blot 22,75 kroner i 2024 – trods prisstigninger i perioden.

Efter at de hæver prisen, er Spotify blevet blandt de dyreste steder, at få stillet sin musiksult. Deezer har samme priser, men tilbyder til gengæld streaming i tabsfri kvalitet.

Musiktjeneste | Premium abonnement | Familie-abonnement | Tabsfri | Dolby Atmos
Spotify | 119 | 199 | Nej | Nej
Apple Music | 109 | 169 | Ja | Ja
Deezer | 119 | 199 | Ja | Nej
Tidal | 109 | 169 | Ja | Ja
Youtube Music | 109 | 179 | Nej | Nej

LÆS MERE: Spotify er blevet dyr leverpostej

Spotify hæver prisen med op til 240 kroner om året